ผู้บัญชาการศูนย์ฯแถลง 4 หมูป่าปลอดภัยแล้วขอ 10-20 ชม.ช่วย 9 หมูต่อ!
ผู้บัญชาการศูนย์ฯแถลง 4 หมูป่าปลอดภัยแล้ว ขอ 10-20 ชม.ช่วย 9 หมูต่อ! ย้ำภาระกิจกู้ภัยสำเร็จเกินคาด
8 ก.ค. 2561

นายณรงศักดิ์ โอสถธนากร ผู้บัญชาการศูนย์อำนวยการร่วมค้นหาผู้สูญหาย ในวนอุทยานถ้ำหลวง ขุนน้ำนางนอน หรือ ศอร. แถลงความคืบหน้าปฏิบัติกู้ภัยช่วยเหลือทีมหมูป่าอะคาเดมี่แม่สาย ทั้ง 13 ชีวิต ซึ่งได้เริ่มปฏิบัติการมาตั้งแต่เวลา 10.00 น. ที่ผ่านมา โดยนายณรงศักดิ์ เปิดเผยว่า ขณะนี้สามารถส่งทีมหมูป่า 4 คน ไปยังโรงพยาบาลประชานุเคราะห์เชียงรายเป็นที่เรียบร้อยแล้ว โดยทีมหมูป่าคนแรกผ่านโถงมาถึงในเวลา 17.40 น. อีก 20 ต่อมา ก็สามารถช่วยคนที่ 2 ออกมาได้ และในเวลา 19.40 น.นำทีมหมูป่ามาได้อีก 1 คน และ 19.50 น.นำทีมหมูป่าคนที่ 4 ออกมาได้ โดยทั้งหมดมีอาการปลอดภัย และยังไม่สามารถระบุได้ว่าเป็นน้องคนใดบ้าง

ขอบคุณภาพประกอบจาก”ไลน์ข่าวจริงประเทศไทย”
นอกจากนี้ ผู้บัญชาการศูนย์ฯ ยังระบุด้วยว่า ปฏิบัติการกู้ภัยครั้งนี้ใช้เจ้าหน้าที่ดำน้ำ ประมาณ 90 นาย 50 นายเป็นนักดำน้ำจากต่างชาติ ส่วนอีก 40 นายเป็นนักดำน้ำของไทย โดยจะมีนักดำน้ำด้านเทคนิค 10 คนที่เป็นผู้นำพาทีมหมูป่าออกมา โดยปฏิบัติการในวันนี้ ถือว่าประสบความสำเร็จมากกว่าที่ได้มีการคาดการณ์กันไว้
หลังจากนี้ปฏิบัติการจะยังคงดำเนินการต่อเนื่อง โดยจะเริ่มเมื่อมีความพร้อมของอุปกรณ์ต่างๆ เนื่องจากจะต้องมีการโรยถังอากาศออกซิเจนลงไปในถ้ำใหม่ทั้งหมด เพราะวันนี้ได้ใช้ไปในปฏิบัติการทั้งหมดแล้ว คาดว่าจะใช้เวลาอีกประมาณ 10 – 20 ชม. โดย 21.00 น. จะมีการประชุมทุกทีมที่เกี่ยวข้อง เพื่อประเมินสถานการณ์และวางแนวทางกู้ภัยทีมหมูป่าที่ยังคงติดอยู่ในจุดเดิม ภายในถ้ำหลวงขุนน้ำ นางนอนอีก 9 คน
นอกจากนี้ นายณรงศักดิ์ ยังได้ขอบคุณประชาชน และสื่อมวลชนที่ให้ความร่วมมือในการปฏิบัติภารกิจครั้งนี้ และขอบคุณทุกๆกำลังใจที่ส่งมาให้กับทีมช่วยเหลือ และกราบขอบารมีของสมเด็จพระเจ้าอยู่หัวที่ช่วยปกปักรักษาคุ้มครองให้ปฏิบัติการสำเร็จลุล่วง พร้อมยืนยันจะเดินหน้าภารกิจให้การนำพาทีมหมูป่าอะคาเดมีที่เหลืออยู่ ให้ออกมาได้อย่างปลอดภัยต่อไป